Michael Vuylsteke

Michael Antonius Maria Vuylsteke O.P. (☆ 30 di yüli 1869 na Delftshaven, Hulanda - † 4 di ougùstùs 1930 na Willemstad) tabata un religioso i saserdote antiano di iglesia katóliko romano.Michael Antonius Maria Vuylsteke riba www.catholic-hierarchy.org El a sirbi komo Vikario Apostóliko di Kòrsou for di 1910 te su morto i a hunga un rol importante den e desaroyo di e mishon katóliko den Karibe Hulandes den e promé mita di siglo binti. 

 Biografia 
Michael Vuylsteke a nase na Delfshaven, serka di Rotterdam. El a sigui estudio religioso na Nijmegen i na sèptèmber 1888 a drenta Orden Dominikano, unda el a risibí e nòmber monástiko Gregorio. Dia 15 di ougùstùs 1895, el a wòrdu ordená komo saserdote.

Na 1896 el a sali pa Kolonia Kòrsou, unda el a sirbi, komo pastoor di varios parokia, entre nan Santa Cruz (Aruba) (1897-1900), Sint Maarten i Pietermaai na Kòrsou.

Na 1904, ora e Dominikanonan di Hulanda a inisiá nan mishon na Puerto Rico, Vuylsteke a wòrdu nombrá Vikario Provinsial di e mishon nobo. El a okupá e posishon aki te 1910. Durante e periodo aki el a sirbi tambe komo pastoor na Bayamón i Yauco.

Dia 10 di yüni 1910, Vuylsteke a wòrdu nombrá komo e di shete Vikario Apostóliko di Kòrsou i Obispu Titular di Charadrus. El a wòrdu ordená den e katedral di San Juan na Puerto Rico despues di kual el a bolbe Kòrsou pa asumi e funshon obispal. 

 Periodo obispal 
Ku su nombramentu na 1910, e mishon empobresé di Kòrsou a drenta un periodo di reorganisashon i ekspansion. Eventonan impaktante ku a tuma lugá tabata Prome Guera Mundial, e establesementu di refineria Isla, i kambionan demográfiko ront di Schottegat. Vuylsteke a enfoká riba fortalesé enseñansa katóliko, amplia infrastruktura pastoral i reakshoná riba e kresementu di poblashon, ku tabata un resultado di, entre otro, migrashon laboral i industrialisashon. 

Dor di su abilidat pa rekoudá fondo mediante predikashi na Hulanda i MerkaAnton Milh, Bisschop Vuylsteke en het confessioneel onderwijs op Curaçao, dominicanen.org (12 di òktober 2024), el a realisá numeroso proyekto di konstrukshon, manera:
 misa i skol nobo den bario di San Mateo (inkluyendo St. Thomas College) na Kòrsou,
 misa nobo na Noord i Playa na Aruba,
 skol i kas pa frater nobo na Aruba i Boneiru, 
 fundashon di varios parokia nobo na Kòrsou, entro otro Janwe, Soto, Jan Doret, Groot Kwartier i Wishi.

 Fayesementu 
Despues di un kaida ku a resultá den un fraktura serio i un operashon grandi, Vuylsteke a fayesé dia 4 di ougùstùs 1930 den Sint-Elisabeth Hospital na edat di 61 aña. Desde 1931, su restunan ta reposa den e mousoleo pa religioso na Rode Weg, Otrobanda.

 Publikashon 
 Prinsesa Clotilde di Saboya. Su Bida i Cartanan (1914, tradukshon di e obra di Lodovico G. Fanfani)
 Werklieden Zijn Er Weinig: Overwegingen Gewijd Aan De Roeping Tot De Vreemde Missies  (1921, Amsterdam)
 Canticanan religioso (1920, kolekshon di kantika na Papiamentu, Kòrsou)

 Honor 
Desde añanan 1950 Aruba tin un kaya den San Nicolas ku ta hiba su nòmber: Vuylstekestraat.

 Mira tambe 
 Lista di obispu di Willemstad

Kategoria:Iglesia Katóliko
Kategoria:Antias Hulandes
Kategoria:Hende